জন্ম ১৯২৩ সালের ২৫ ডিসেম্বর মুর্শিদাবাদের সুন্দরপুর গ্রামে নানাবাড়িতে। দাদাবাড়ি চট্টগ্রামের কায়েতপাড়ায়। পিতা বাড়ি নির্মাণ করেন চট্টগ্রাম সরকারি কলেজের বিপরীত দিকে পাহাড়ের ওপর অনেকখানি জায়গাজুড়ে জমির ওপর। পিতা অধ্যাপক উমদাতুল ইসলাম কৃতিত্বের সঙ্গে এমএ উত্তীর্ণ, বিভিন্ন সরকারি কলেজে (রাজশাহী, চট্টগ্রাম ও কৃষ্ণনগর) গণিতের অধ্যাপক হিসেবে কাজ করে দীর্ঘ আয়ুর দরুন দীর্ঘ অবসর জীবন ভোগ করেছেন। চাচাও এমএ পাশ, কলেজে অধ্যাপনা করে গেছেন। পিতা ও চাচারা অত্যন্ত নিরহংকার, পরিচ্ছন্ন ও মৃদুভাষী। মাতা জাকিয়া খাতুন। কলকাতা বিশ্ববিদ্যালয় থেকে বিজ্ঞান ও পুরকৌশল বিদ্যায় স্নাতক ডিগ্রি লাভ করেন যথাক্রমে ১৯৪২ ও ১৯৪৬ সালে। যুক্তরাষ্ট্রের অরিগন বিশ্ববিদ্যালয় থেকে স্থাপত্যবিদ্যায় স্নাতক ১৯৫২ সালে। ইউকে আর্কিটেকচারাল অ্যাসোসিয়েশন স্কুল অব আর্কিটেকচার থেকে স্থাপত্যবিদ্যায় স্নাতকোত্তর ডিপ্লোমা লাভ ১৯৫৭ সালে। যুক্তরাষ্ট্রের ইয়েল বিশ্ববিদ্যালয় থেকে স্থাপত্যবিদ্যায় স্নাতকোত্তর ডিগ্রি লাভ ১৯৬১ সালে। স্ত্রী সালমা ইসলাম (আপন খালাতো বোন), যাঁকে বেবী আপা বলে সবাই ডাকেন। ইসলাম সাহেবের কনিষ্ঠ ভ্রাতা প্রকৌশলী মাহমুদুল ইসলাম সাবেক চেয়ারম্যান চট্টগ্রাম বন্দর কর্তৃপক্ষ। বর্তমান চেয়ারম্যান চট্টগ্রাম উন্নয়ন কর্তৃপক্ষ।